སྤྱིར་དུས་རབས་བརྒྱད་པའི་ཡར་སྔོན་ན་བོད་ཀྱི་ཡུལ་དུ་གཡུང་དྲུང་བོན་གྱི་ཆོས་ལུགས་འབའ་ཞིག་དར་ཡོད།དུས་རབས་བརྒྱད་པ་ནས་རྒྱ་གར་ནས་དབུ་མ་ལ་སོགས་རྒྱ་གར་རིག་གནས་རྣམས་བོད་དུ་དར་བའི་དབུ་བརྙེས་པས།བོན་དང་ཆོས་ཀྱི་གྲུབ་མཐའ་དང་རིག་གཞུང་རྣམས་ཕན་ཚུན་བསྒྱུར་རེ་དང་བསྣུབས་བཅོས་ཀྱི་ལས་མཛད་པར་མ་ཟད་བོད་ཀྱི་ཆོས་སྲིད་རིག་དཔལ་ལ་སོགས་ཕྱོགས་གང་ཐད་ཐད་ནས་བཅོས་བསྒྱུར་ཟབ་སྤེལ་བྱེད་པའི་དུས་ཤིག་ཀྱང་རེད།བཻ་རོ་ཙ་ན་ནི་དེའི་སྐབས་སུ་བྱོན་པའི་བན་བོན་གཉིས་ཀའི་ལོ་རྒྱུས་ནང་སྐད་གྲགས་ཆེ་བའི་མི་སྣ་ཞིག་ཡིན་ནའང་བན་བོན་འཐབ་རྩོད་ཁྲོད་དུ་ཁོང་གི་རྣམ་ཐར་ཡང་ཁ་མི་ཚང་བ་དེ་ལྟ་བུ་སྟེ།དཔེར་ན་གཡུ་སྒྲ་སྙིང་པོས་མཛད།མཁའ་འགྲོ་ཡེ་ཤེས་མཚོ་རྒྱལ་གྱིས་ཡིག་ཐོག་ཏུ་ཕབ་ཅིང་དུས་རབས་བཅུ་བཞི་པའི་སྐབས་སུ་གཏེར་སྟོན་རྡོ་རྗེ་གླིང་པའམ་བོན་ཞིག་གཡུང་དྲུང་གླིང་པས་གཏེར་ནས་དྲངས་ཟེར་བའི་དཔེ་ཆ་བཻ་རོ་འདྲ་འབག་ཆེན་པོ་ཞེས་པའི་ནང་དུ་བཻ་རོ་ཙ་ནའི་བན་ཁ་ཕྱོགས་ཀྱི་ལོ་རྒྱུས་ཞིབ་རྒྱས་བསྟན་པ་ལས་བོན་ཕྱོགས་ཀྱི་ལོ་རྒྱུས་བསྟན་མེད་པ་དང་།ཡང་གཏེར་སྟོན་རྡོ་རྗེའི་གླིང་པས་བྱང་གི་ཤ་བ་རི་ནས་གཏེར་དུ་དྲངས་བའི་བཻ་རོ་ཙ་ནའི་རྣམ་ཐར་ཞེས་པ་ཞིག་ཡོད་པའི་ནང་ཏུ་བན་བོན་གཉིས་ཀའི་ལོ་རྒྱུས་ཡོད་ཅིང་གཙོ་བོ་བོན་ཕྱོགས་ཀྱི་ལོ་རྒྱུས་བསྟན་མོད།འོན་ཀྱང་ཕྲན་རང་ནས་གཏེར་ཡིག་ལས་དྲངས་བའི་ལུང་ཁ་ཤས་མ་གཏོགས་དཔེ་ཆ་དེ་ད་ཕན་མཐོང་མ་ཐུབ།གང་ལྟར་བན་བོན་ཕྱོགས་རིས་ཁྲོད་དུ་བཻ་རོ་ཙ་ནའི་ལོ་རྒྱུས་ཡོངས་རྫོགས་བཤད་དགོས་ན་ཧ་ཅང་དཀའ་ཁག་ཆེ་བ་དེ་ལྟ་བུ་རེད།དེས་ན་བོན་གྱི་ཡིག་ཆ་རྙིང་པ་སྟོན་པ་གཤེན་རབ་ཀྱིས་བརྩམས་ཞེས།དུས་རབས་བརྒྱད་པའི་དུས་སུ་བཻ་རོ་ཙ་ནས་བྲུ་ཤའི་སྐད་ནས་བོད་སྐད་དུ་བསྒྱུར་བའི་བོན་གཞུང་ཐེག་འགྲེལ་མེ་ལོང་དགུ་སྐོར་གྱི་མཇུག་ཏུ།བདག་འདྲ་བཻ་རོ་ཙ་ན་ཡིས།།དཀའ་བ་སྲོག་དང་བསྡོས་ཏེ་གཡུང་དྲུང་བོན་ཆེན་བསྒྱུར།མངའ་བདག་རྗེ་ལ་གཏད།།ཅེས་པ་སོགས་སུ་དཔྱད་ན་བཻ་རོས་བོན་ཕྱོགས་ལའང་བཀའ་དྲིན་ཆེ་བར་སྨོས་མ་དགོས།དཔེར་ན་བོན་ཆོས་དབྱེར་མེད་བཻ་རོ་ཙ་པ་ཡིན།།ཞེས་པས་ཀྱང་ཤེས་ཐུབ།དཔེ་ཆ་དེ་རྣམས་དང་པོ་སྟག་གཟིག་ནས་ཞང་ཞུང་དུ་བསྒྱུར།དེ་ནས་རྒྱ་གར་སྐད་དུ་བསྒྱུར།དེ་ནས་བྲུ་ཤ་ལ་དར།དེ་ནས་བཻ་རོ་ཙ་ནས་བོད་སྐད་དུ་བསྒྱུར་ཚུལ་བཤད།